અમદાવાદ: ઉનાળાની ગરમીમાં શાકભાજીના ભાવ પહેલેથી વધી ચૂક્યા છે. પરંતુ સાથે સાથે બટાકાના ભાવ પણ દઝાડી રહ્યા છે. પાછલાં છથી આઠ સપ્તાહમાં બટાકાના ભાવમાં ૩૦ ટકાનો વધારો જોવાઈ ચૂક્યો છે. હાલ સ્થાનિક બજારમાં મિડિયમ કવોલિટીના બટાકા ૨૦ રૂપિયે પ્રતિ કિલોના ભાવે વેચાઈ રહ્યા છે. નોંધનીય છે કે બે મહિના પૂર્વે બટાકા સ્થાનિક બજારમાં ૧૫ રૂપિયે કિલોના ભાવે વેચાતા હતા. સ્થાનિક માર્કેટ યાર્ડના વેપારીઓના જણાવ્યા પ્રમાણે પંજાબ બાજુથી આવતા બટાકાની આવક ઘટી ગઈ છે. એટલું જ નહીં ચાલુ સિઝનમાં પશ્ચિમ બંગાળ, ઉત્તર પ્રદેશ અને મહારાષ્ટ્રમાં બટાકાનું ઉત્પાદન ઘટે તેવી શક્યતા વેપારીઓ દ્વારા વ્યક્ત કરાઈ રહી છે.